Na temelju članka 46. Statuta Grada Rijeke („Službene novine Primorsko-goranske županije“ broj 24/09, 11/10 i 5/13 i „Službene novine Grada Rijeke“ broj 7/14, 12/17, 9/18, 11/18 - pročišćeni tekst, 2/20 i 3/21) Gradsko vijeće Grada Rijeke, na sjednici \_\_\_\_\_\_\_\_\_\_\_ godine, donijelo je

**PRAVILNIK**

**o stipendiranju učenika srednjih škola i studenata Grada Rijeke**

**I. OPĆE ODREDBE**

**Članak 1.**

Ovim Pravilnikom utvrđuju se uvjeti i kriteriji za stjecanje prava na dodjelu stipendija učenicima srednjih škola i studentima, postupak za dodjelu stipendija te prava i obveze korisnika stipendija Grada Rijeke (u daljnjem tekstu: Grad).

Riječi i pojmovi koji se koriste u ovom Pravilniku, a koji imaju rodno značenje, odnose se jednako na muški i ženski rod.

**Članak 2.**

Sredstva za stipendije osiguravaju se u Proračunu Grada, u okviru programskih aktivnosti Upravnog odjela za odgoj i obrazovanje, kulturu, sport i mlade (u daljnjem tekstu: Upravni odjel).

Broj stipendija po pojedinim kategorijama te visinu mjesečnog iznosa stipendije za svaku školsku/akademsku godinu utvrđuje Gradonačelnik Grada (u daljnjem tekstu: Gradonačelnik), ovisno o raspoloživim proračunskim sredstvima.

**Članak 3.**

Stipendija se dodjeljuje temeljem provedenog javnog natječaja (u daljnjem tekstu: natječaj) za razdoblje jedne školske odnosno akademske godine.

Stipendija se isplaćuje kroz deset (10) mjeseci, sve dok korisnik stipendije ispunjava uvjete iz ovoga Pravilnika.

Stipendija se, u pravilu, isplaćuje od prvog do petnaestog u mjesecu za tekući mjesec.

**II. KATEGORIJE STIPENDIJA**

**Članak 4.**

Stipendija se dodjeljuje u okviru sljedećih kategorija:

1. Izvrsnost,
2. Deficitarnost zanimanja,
3. Socio-ekonomski status.

**Članak 5.**

Pravo sudjelovanja na natječaju ima učenik srednje škole i/ili student koji ispunjava uvjete propisane za pojedinu kategoriju stipendije.

Svaka kategorija stipendije sadrži kriterije za dodjelu stipendije razrađene metodologijom bodovanja.

Stipendija se dodjeljuje pristupniku koji ostvari potreban broj bodova unutar broja stipendija određenog za pojedinu kategoriju.

**1. Kategorija izvrsnosti**

**Članak 6.**

Izvrsnost, u smislu ovoga Pravilnika, predstavlja vidljivo nastojanje učenika/studenta za ostvarenjem natprosječnih rezultata u jednom ili više područja svog interesa.

**Članak 7.**

Pravo sudjelovanja na natječaju za dodjelu stipendije po kriteriju izvrsnosti imaju učenici/studenti koji ispunjavaju sljedeće uvjete:

a) Učenici:

* državljani su Republike Hrvatske,
* imaju prijavljeno prebivalište na području grada Rijeke, ili boravište na području grada Rijeke ukoliko se radi o udomljenoj osobi sukladno odredbama zakona koji uređuje udomiteljstvo i to neprekidno najmanje 3 mjeseca do dana objave natječaja,
* redoviti su učenici prvog, drugog, trećeg ili višeg razreda srednje škole,
* u posljednje dvije godine obrazovanja postigli su opći uspjeh u prethodna dva razreda sa srednjom ocjenom od najmanje 4,5 za svaku godinu obrazovanja.

b) Studenti:

* državljani su Republike Hrvatske,
* imaju prijavljeno prebivalište na području grada Rijeke, ili boravište na području grada Rijeke ukoliko se radi o udomljenoj osobi sukladno odredbama zakona koji uređuje udomiteljstvo i to neprekidno najmanje 3 mjeseca do dana objave natječaja,
* redoviti su studenti sveučilišnih ili stručnih prijediplomskih i diplomskih studija, sveučilišnih integriranih studija i specijalističkih diplomskih stručnih studija,
* nisu upisali mirovanje studentskih obveza u akademskoj godini za koju se stipendija dodjeljuje,
* nisu u radnom odnosu niti obavljaju samostalnu djelatnost obrta ili drugog slobodnog zanimanja,
* nisu stariji od 30 godina,
* u posljednje dvije godine obrazovanja postigli su opći uspjeh od najmanje 4,5 za svaku godinu obrazovanja u srednjoj školi, odnosno najmanje srednju ocjenu 4,0 i najmanje 55 ECTS bodova za svaku studijsku godinu na visokom učilištu ili koji su ušli u 10% najuspješnijih studenata na studijskom programu.

**Članak 8.**

Pristupnik koji je udovoljio uvjetima za pristup natječaju iz članka 7. ovoga Pravilnika boduje se prema:

1. Osnovnim kriterijima:

* opći uspjeh u obrazovanju,
* upisana godina obrazovanja i
* ostvarena izvannastavna postignuća u području znanosti, umjetnosti ili sporta.

1. Dodatnim kriterijima:

* mišljenje stručne službe,
* socijalni status.

**Članak 9.**

Opći uspjeh u obrazovanju pristupnika utvrđuje se tako da se za svaku od posljednje dvije godine obrazovanja računa ostvarena prosječna ocjena te se iz nje određuje broj bodova koji pristupnik ostvaruje zasebno za svaku godinu.

Pristupnik može ostvariti broj bodova kako slijedi:

|  |  |  |  |
| --- | --- | --- | --- |
| **UČENICI** | | **STUDENTI** | |
| **Ostvaren**  **prosjek ocjena** | **Broj bodova** | **Ostvaren**  **prosjek ocjena** | **Broj bodova** |
| 4,50-4,59 | 25 | 4,00-4,09 | 6 |
| 4,60-4,69 | 30 | 4,10-4,19 | 8 |
| 4,70-4,79 | 35 | 4,20-4,29 | 10 |
| 4,80-4,89 | 40 | 4,30-4,39 | 15 |
| 4,90-5,00 | 45 | 4,40-4,49 | 20 |
|  | | 4,50-4,59 | 25 |
|  | | 4,60-4,69 | 30 |
| 4,70-4,79 | 35 |
| 4,80-4,89 | 40 |
| 4,90-5,00 ili se nalaze u 10% najuspješnijih studenata na studijskom programu | 45 |

Konačni bodovi pristupnika određuju se kao aritmetička sredina po jednadžbi: Konačni bodovi = (Bodovi 1 + Bodovi 2) / 2.

**Članak 10.**

Po kriteriju upisane godine obrazovanja pristupnik ostvaruje bodove kako slijedi:

|  |  |  |  |
| --- | --- | --- | --- |
| **UČENICI** | | **STUDENTI** | |
| **Upisani razred srednje škole** | **Broj bodova** | **Upisana godina studija** | **Broj bodova** |
| Učenik 1. i 2. razreda | 2 | Student 1. ili 2. godine prijediplomskog ili integriranog studija | 2 |
| Učenik 3. ili višeg razreda | 10 | Student 3. ili više godine prijediplomskog ili integriranog studija | 6 |
|  |  | Student 1. ili više godine diplomskog ili 4. i više godine integriranog studija | 10 |

**Članak 11.**

Pristupnik ostvaruje bodove iz izvannastavnih postignuća u području znanosti, umjetnosti ili sporta.

Boduju se do tri postignuća na natjecanjima tijekom posljednje dvije godine obrazovanja i to ona ostvarena na manifestacijama natjecateljskog i izlučnog karaktera sukladno aktima Agencije za odgoj i obrazovanje, Agencije za strukovno obrazovanje ili kalendaru Sportskih saveza te postignuća na međunarodnim natjecanjima istog karaktera sa najmanje 5 država sudionika u kategoriji natjecanja.

Ako pristupnik ima postignuća u više područja, boduju se tri najvrjednija rezultata, prvi u 100% vrijednosti bodova, ostala dva u 50% vrijednosti bodova.

Pristupnik može ostvariti broj bodova kako slijedi:

|  |  |  |  |  |  |
| --- | --- | --- | --- | --- | --- |
| **Znanstveno područje** | **Umjetničko područje – scensko, filmsko, televizijsko**  **stvaralaštvo** | **Umjetničko područje – likovno stvaralaštvo** | **Umjetničko područje – glazbeno i plesno stvaralaštvo** | **Sportska postignuća** | **Bodovi** |
| * 1. mjesto-pojedinačno na međunarodnom natjecanju * znanstveni rad ili prethodno priopćenje objavljeno u znanstvenom časopisu citiranom u međunarodnim bazama * priznati korišteni patent ili izum | * 1. mjesto-pojedinačno na međunarodnoj manifestaciji * jedna od glavnih uloga (ili scenografija, režija, kostimografija, montaža) u djelu zapaženom na međunarodnom planu | * 1. mjesto -pojedinačno za umjetnički rad na priznatoj međunarodnoj manifestaciji * dvije ili više samostalnih izložbi u afirmiranim izložbenim prostorima | * 1. mjesto na međunarodnom natjecanju pojedinačnog muziciranja / plesnih solo nastupa * dva ili više solističkih koncerata / plesnih solo nastupa, od kojih barem jedan zapažen na međunarodnom planu | * sudjelovanje na Olimpijadi, Svjetskom ili Europskom prvenstvu * 1. mjesto na službenim međunarodnim natjecanjima | 20 |
| * 2. mjesto-pojedinačno na međunarodnom natjecanju * 1. mjesto-skupno na međunarodnom natjecanju * 1. mjesto-pojedinačno na državnom natjecanju * Sveučilišna / rektorova nagrada * znanstveni rad ili prethodno priopćenje objavljeno u znanstvenom časopisu | * 2. mjesto-pojedinačno na međunarodnoj manifestaciji * 1. nagrada-skupno na međunarodnoj manifestaciji * 1. nagrada-pojedinačno na manifestaciji državne razine * jedna od glavnih uloga (ili scenografija, kostimografija, režija) u djelu zapaženom na državnom planu | * 2. mjesto -pojedinačno za umjetnički rad na priznatoj međunarodnoj manifestaciji * 1. nagrada- skupno za umjetnički rad na priznatoj međunarodnoj manifestaciji * 1. mjesto-pojedinačno za umjetnički rad u državnoj konkurenciji * tri ili više zajedničkih izložbi i barem jedna samostalna u afirmiranom izložbenom prostoru, zapaženo na državnom planu | * 2. mjesto na međunarodnom natjecanju pojedinačnog muziciranja / plesnih solo nastupa * 1. mjesto na međunarodnom natjecanju skupnog muziciranja / plesa * 1. nagrada na državnom natjecanju pojedinačnog muziciranja / plesnih solo nastupa * tri ili više zapaženih solističkih koncerata / plesnih nastupa u afirmiranim prostorima | * 2. mjesto na službenim međunarodnim natjecanjima * 1. mjesto – državno natjecanje | 18 |
| * 3. mjesto-pojedinačno na međunarodnom natjecanju * 2. mjesto-skupno na međunarodnom natjecanju * 2. mjesto-pojedinačno na državnom natjecanju * 1. mjesto-skupno na državnom natjecanju * znanstveni rad tiskan u zborniku znanstvenog skupa | * 3. mjesto-pojedinačno na međunarodnoj manifestaciji * 2. nagrada-skupno na međunarodnoj manifestaciji * 2. nagrada-pojedinačno na manifestaciji državne razine * 1. nagrada-skupno na manifestaciji državne razine | * 3. mjesto-pojedinačno za umjetnički rad u međunarodnoj konkurenciji * 2. nagrada-skupno za umjetnički rad u međunarodnoj konkurenciji * 2. nagrada-pojedinačno za umjetnički rad u državnoj konkurenciji * 1. nagrada-skupno za umjetnički rad u državnoj konkurenciji * tri ili više zajedničkih izložbi i barem jedna samostalna u afirmiranom izložbenom prostoru | * 3. mjesto na međunarodnom natjecanju pojedinačnog muziciranja / plesnih solo nastupa * 2. mjesto na međunarodnom natjecanju skupnog muziciranja / plesa * 2. nagrada na državnom natjecanju pojedinačnog muziciranja / plesnih solo nastupa * 1. nagrada na državnom natjecanju skupnog muziciranja / plesa * tri ili više skupnih nastupa i barem jedan zapažen solistički koncert / plesnih solo nastupa u afirmiranom prostoru | * 3. mjesto na službenim međunarodnim natjecanjima * 4. mjesto na službenim međunarodnim natjecanjima * 2. mjesto – državno natjecanje | 16 |
| * sudjelovanje na međunarodnom natjecanju * 3. mjesto-pojedinačno na državnom natjecanju * 2. mjesto-skupno na državnom natjecanju * 1. mjesto-pojedinačno na županijskom natjecanju * stručni rad objavljen u stručnom časopisu * izdavanje knjige- literarnog djela od strane priznatog izdavača * dekanova nagrada sastavnice Visokog učilišta ili nagrada Veleučilišta * sudjelovanje na državnom natjecanju pojedinačno | * sudjelovanje na međunarodnoj manifestaciji * 3. nagrada-pojedinačno na manifestaciji državne razine * 2. nagrada-skupno na manifestaciji državne razine * 1. nagrada-pojedinačno na manifestaciji županijske razine * barem jedna glavna uloga (ili scenografija, kostimografija, režija) u djelu zapaženom na lokalnoj (gradskoj ili županijskoj) razini * sudjelovanje na manifestaciji državne razine | * sudjelovanje na međunarodnoj likovnoj manifestaciji * 3. nagrada-pojedinačno za umjetnički rad na državnoj razini * 2. nagrada-skupno za * umjetnički rad na državnoj razini * 1. nagrada za umjetnički rad na županijskoj razini * tri ili više zajedničkih izložbi u afirmiranim izložbenim prostorima i najmanje jedna samostalna izložba u amaterskom izložbenom prostoru * sudjelovanje na likovnoj manifestaciji državne razine | * sudjelovanje na međunarodnom natjecanju pojedinačnog muziciranja / plesnih solo nastupa * 3. nagrada na državnom natjecanju pojedinačnog muziciranja / plesnih solo   nastupa   * 2. nagrada na državnom natjecanju skupnog muziciranja / plesa * 1. nagrada na zonskom natjecanju pojedinačnog muziciranja / plesnih solo nastupa * tri ili više zapaženih skupnih koncerata / plesnih nastupa u koncertnim prostorima * sudjelovanje na državnom natjecanju pojedinačnog muziciranja / plesnih solo nastupa | * 3. mjesto – državno natjecanje * 5. mjesto na službenim međunarodnim natjecanjima | 14 |
| * 3. mjesto-skupno na državnom natjecanju * 2. mjesto-pojedinačno na županijskom natjecanju * 1. mjesto-skupno na županijskom natjecanju * tiskanje više literarnih radova u skupnim publikacijama na državnoj razini * aktivno sudjelovanje na znanstvenom/ stručnom skupu (poster ili izlaganje, objavljeni sažetak u Knjizi sažetaka) | * 3. nagrada-skupno na scenskoj smotri državne razine * 2. nagrada-pojedinačno na scenskoj smotri županijske razine * 1. nagrada-skupno na scenskoj smotri županijske razine | * 3. nagrada-skupno za umjetnički rad na državnoj razini * 2. nagrada-pojedinačno za umjetnički rad na županijskoj razini * 1. nagrada-skupno za umjetnički rad na županijskoj razini * tri ili više zajedničkih izložbi u afirmiranim izložbenim prostorima | * nagrada na državnom natjecanju skupnog muziciranja / plesa * 2. nagrada na zonskom natjecanju pojedinačnog muziciranja / plesnih solo nastupa * nagrada na zonskom natjecanju skupnog muziciranja / plesa * tri ili više skupnih koncerata / plesnih nastupa u raznim prostorima | * sudjelovanje na službenom međunarodnom natjecanju * 4. mjesto – državno natjecanje * 1. mjesto – županijsko natjecanje | 12 |
| * 3. mjesto-pojedinačno na županijskom natjecanju * 2. mjesto-skupno na županijskom natjecanju * tiskanje više literarnih radova u skupnim publikacijama na lokalnoj razini | * 3. nagrada-pojedinačno na scenskoj smotri županijske razine * 2. nagrada-skupno na scenskoj smotri županijske razine * veći broj sporednih uloga u djelima zapaženim na lokalnom planu | * 3. nagrada-pojedinačno za umjetnički rad na županijskoj razini * 2. nagrada-skupno za umjetnički rad na županijskoj razini * tri ili više zajedničkih izložbi u amaterskim izložbenim prostorima | * 3. nagrada na zonskom natjecanju pojedinačnog muziciranja / plesnih solo nastupa * 2. nagrada na zonskom natjecanju skupnog muziciranja / plesa * tri ili više zapaženih koncerata / plesnih nastupa na lokalnom planu | * sudjelovanje na državnom natjecanju * 2. mjesto – županijsko natjecanje * 3. mjesto – županijsko natjecanje | 10 |

**Članak 12.**

Pristupnik ima mogućnost sudjelovati u psihologijskom testiranju kojim se utvrđuje natprosječan rezultat pristupnika u više različitih područja te rezultira mišljenjem stručne službe.

Mišljenje stručne službe iskazano je jednom z-vrijednosti (ZV), dobivenom ispitivanjem pristupnika baterijom psihologijskih testova, iz koje se bodovi računaju na sljedeći način: Znanstveno, umjetničko i sportsko područje (najveći mogući broj bodova BMS = 15): Bodovi mišljenja stručne službe: ZV\*BMS/3 (=0 za ZV ≤ 0).

Vrijeme i mjesto psihologijskog testiranja pristupnika određuje se natječajem.

**Članak 13.**

Pristupnik čije je kućanstvo korisnik prava iz socijalne skrbi ostvaruje dodatne bodove u svrhu poticanja obrazovanja učenika ili studenta u nepovoljnim ekonomskim prilikama.

Pristupnik može ostvariti broj bodova kako slijedi:

|  |  |
| --- | --- |
| **Kriterij socijalnog statusa** | **Broj bodova** |
| Pristupnik nema oba roditelja (roditelji su umrli, nepoznati ili lišeni roditeljskog prava) ili se nalazi u udomiteljskoj obitelji | 4 |
| Pristupnik ostvaruje pravo na inkluzivni dodatak | 4 |
| Pristupnik nema jednog roditelja (roditelj je umro, nepoznat ili je lišen roditeljskog prava) | 3 |
| Pristupnik je dijete smrtno stradalog, zatočenog ili nestalog hrvatskog branitelja iz Domovinskog rata, dijete hrvatskog ratnog vojnog invalida iz Domovinskog rata (sve skupine oštećenja organizma sukladno zakonu), dijete civilnog invalida iz Domovinskog rata, dijete poginulog, umrlog ili nestalog ratnog i civilnog invalida rata, pod okolnostima iz Zakona o zaštiti vojnih i civilnih invalida rata | 1 |

Bodove temeljem kriterija socijalnog statusa pristupnik može ostvariti po više osnova.

**Članak 14.**

Pravo nastavka primanja stipendije u okviru istog stupnja obrazovanja (srednjoškolskog/ visokoškolskog) bez ponavljanja natječajnog postupka, korisnik stipendije ostvaruje ispunjavanjem sljedećih uvjeta:

* učenik, uspješnim završetkom razreda i prijelazom u viši razred, s najmanje ostvarenim prosjekom ocjena 4,5 u prethodnoj školskoj godini,
* student, uspješnim završetkom studijske godine i prijelazom u višu studijsku godinu, odnosno upisom na višu razinu sveučilišnog ili stručnog studija, s najmanje ostvarenim prosjekom ocjena 4,0 i najmanje 55 ECTS bodova u prethodnoj godini studija ili ulaskom u 10% najuspješnijih studenata na studijskom programu,
* zadržavanjem prebivališta na području grada Rijeke ili boravišta na području grada Rijeke ukoliko se radi o udomljenoj osobi sukladno odredbama zakona koji uređuje udomiteljstvo.

Pravo nastavka primanja stipendije iz stavka 1. ovoga članka korisnik stipendije dokazuje na početku svake školske/akademske godine.

**Članak 15.**

Učenik koji u školskoj godini ostvari prosjek ocjena manji od 4,5 odnosno student koji u akademskoj godini ostvari prosjek ocjena manji od 4,0 ili manje od 55 ECTS bodova ili ne uđe u 10% najuspješnijih studenata na studijskom programu, gubi pravo na nastavak primanja stipendije, bez obveze povrata primljenih iznosa stipendije.

Korisniku stipendije koji ne završi uspješno razred/studijsku godinu odnosno cjelokupni sveučilišni ili stručni studij ili prekine obrazovanje, obustavlja se daljnja isplata stipendije i dužan je vratiti cjelokupan iznos stipendije primljene u toj školskoj/akademskoj godini.

**2. Kategorija deficitarnosti zanimanja**

**Članak 16.**

Pod pojmom deficitarno zanimanje, u smislu ovoga Pravilnika, podrazumijeva se zanimanje koje nije zastupljeno na tržištu rada u onolikom broju u kojem je iskazana potražnja poslodavaca odnosno za koje na Hrvatskom zavodu za zapošljavanje – Područnoj službi Rijeka (u daljnjem tekstu: Zavod) nema prijavljenih nezaposlenih osoba.

**Članak 17.**

Gradonačelnik donosi odluku kojom utvrđuje deficitarna zanimanja na prijedlog Upravnog odjela, a temeljem:

* iskazanih potreba ustanova sa sjedištem na području grada Rijeke za radnicima koji obavljaju odgovarajuće stručne poslove od posebne važnosti za djelatnost tih ustanova i
* prikupljenih podataka Zavoda o iskazanim potrebama poslodavaca i o raspoloživim radnicima koji su prijavljeni u evidenciji Zavoda kao nezaposlene osobe ili tražitelji zaposlenja.

**Članak 18.**

Pravo sudjelovanja na natječaju za dodjelu stipendije po kriteriju deficitarnosti zanimanja imaju studenti koji ispunjavaju sljedeće uvjete:

* državljani su Republike Hrvatske,
* redoviti su studenti sveučilišnih ili stručnih prijediplomskih i diplomskih studija, sveučilišnih integriranih studija i specijalističkih diplomskih stručnih studija,
* nisu upisali mirovanje studentskih obveza u akademskoj godini za koju se stipendija dodjeljuje,
* nisu u radnom odnosu niti obavljaju samostalnu djelatnost obrta ili drugog slobodnog zanimanja,
* nisu stariji od 30 godina,
* postigli su opći uspjeh u prethodna dva razreda srednje škole sa srednjom ocjenom od najmanje 3,5 ukoliko se radi o studentu prve godine studija ili
* postigli su opći uspjeh u prethodnom razredu srednje škole sa srednjom ocjenom od najmanje 3,5 i prethodnoj godini studija sa srednjom ocjenom od najmanje 3,0 i najmanje 50 ECTS bodova, ukoliko se radi o studentu druge godine studija ili
* postigli su opći uspjeh u prethodne dvije godine studija sa srednjom ocjenom od najmanje 3,0 i najmanje 50 ECTS bodova, ukoliko se radi o studentu treće ili više godine studija.

**Članak 19.**

Pristupnik koji je udovoljio uvjetima za pristup natječaju iz članka 18. ovoga Pravilnika boduje se prema:

a) Osnovnim kriterijima:

* opći uspjeh u obrazovanju,
* upisana godina sveučilišnog ili stručnog studija.

b) Dodatnom kriteriju socijalnog statusa.

**Članak 20.**

Opći uspjeh u obrazovanju pristupnika utvrđuje se tako da se za svaku od posljednje dvije godine obrazovanja računa ostvarena prosječna ocjena te se iz nje određuje broj bodova koji pristupnik ostvaruje zasebno za svaku godinu.

Pristupnik može ostvariti broj bodova kako slijedi:

|  |  |  |  |
| --- | --- | --- | --- |
| **Srednja škola** | | **Studij** | |
| **Ostvareni**  **prosjek ocjena** | **Broj bodova** | **Ostvareni**  **prosjek ocjena** | **Broj bodova** |
| 3,50 | 1 | 3,00 | 1 |
| od 3,51 do 4,00 | 4 | od 3,01 do 3,50 | 4 |
| od 4,01 do 4,50 | 6 | od 3,51 do 4,00 | 6 |
| od 4,51 do 4,80 | 8 | od 4,01 do 4,50 | 8 |
| od 4,81 do 5,00 | 10 | od 4,51 do 5,00 | 10 |

Konačni bodovi pristupnika određuju se kao aritmetička sredina po jednadžbi: Konačni bodovi = (Bodovi 1 + Bodovi 2) / 2.

**Članak 21.**

Po kriteriju upisane godine sveučilišnog ili stručnog studija pristupnik ostvaruje bodove kako slijedi:

|  |  |
| --- | --- |
| **Upisana godina studija** | **Broj bodova** |
| Student 1. godine prijediplomskog ili integriranog studija | 2 |
| Student 2. godine prijediplomskog ili integriranog studija | 4 |
| Student 3. ili više godine prijediplomskog ili 3. godine integriranog studija | 6 |
| Student 1. godine diplomskog ili 4. godine integriranog studija | 8 |
| Student 2. godine diplomskog ili 5. ili više godine integriranog studija | 10 |

**Članak 22.**

Pristupnik čije je kućanstvo korisnik prava iz socijalne skrbi ostvaruje dodatne bodove u svrhu poticanja visokoškolskog obrazovanja i brzog pronalaska zaposlenja studenata u nepovoljnim ekonomskim prilikama,

Pristupnik može ostvariti broj bodova kako slijedi:

|  |  |
| --- | --- |
| **Kriterij socijalnog statusa** | **Broj bodova** |
| Pristupnik nema oba roditelja (roditelji su umrli, nepoznati ili lišeni roditeljskog prava) ili se nalazi u udomiteljskoj obitelji | 4 |
| Pristupnik ostvaruje pravo na inkluzivni dodatak | 4 |
| Pristupnik nema jednog roditelja (roditelj je umro, nepoznat ili je lišen roditeljskog prava) | 3 |
| Pristupnik je dijete smrtno stradalog, zatočenog ili nestalog hrvatskog branitelja iz Domovinskog rata, dijete hrvatskog ratnog vojnog invalida iz Domovinskog rata (sve skupine oštećenja organizma sukladno zakonu), dijete civilnog invalida iz Domovinskog rata, dijete poginulog, umrlog ili nestalog ratnog i civilnog invalida rata, pod okolnostima iz Zakona o zaštiti vojnih i civilnih invalida rata | 1 |

Bodove temeljem kriterija socijalnog statusa pristupnik može ostvariti po više osnova.

**Članak 23.**

Pravo nastavka primanja stipendije u okviru visokoškolskog obrazovanja, bez ponavljanja natječajnog postupka, korisnik stipendije ostvaruje ispunjavanjem sljedećih uvjeta:

* uspješnim završetkom studijske godine i prijelazom u višu studijsku godinu odnosno upisom na višu razinu sveučilišnog ili stručnog studija,
* ostvarenjem općeg uspjeha u prethodnoj godini studija sa srednjom ocjenom od najmanje 3,0 i najmanje 50 ECTS bodova.

Pravo nastavka primanja stipendije iz stavka 1. ovoga članka korisnik stipendije dokazuje na početku svake akademske godine.

**Članak 24.**

Korisnik stipendije koji u akademskoj godini ostvari prosjek ocjena manji od 3,0 i manje od 50 ECTS bodova, gubi pravo na nastavak primanja stipendije, bez obveze povrata primljenih iznosa stipendije.

Korisniku stipendije koji ne završi uspješno studijsku godinu odnosno cjelokupni sveučilišni ili stručni studij ili prekine obrazovanje, obustavlja se daljnja isplata stipendije i dužan je vratiti cjelokupan iznos stipendije primljene u toj akademskoj godini.

**Članak 25.**

Korisnik stipendije obvezan je nakon završetka školovanja zaposliti se i raditi u javnoj ustanovi na području grada Rijeke u zanimanju za koje se obrazovao i to najmanje onoliko vremena koliko je primao stipendiju, što dokazuje potvrdom o radnopravnom statusu Hrvatskog zavoda za mirovinsko osiguranje.

Ukoliko korisnik stipendije ne ispuni obvezu iz stavka 1. ovoga članka u roku od godine dana od dana završetka školovanja, dužan je vratiti cjelokupan iznos primljene stipendije.

Korisniku stipendije koji je duže od godine dana od dana završetka školovanja kontinuirano prijavljen u evidenciji nezaposlenih osoba ili tražitelja zaposlenja koju vodi Zavod, prestaje obveza iz stavka 1. ovoga članka, bez obveze povrata primljenih iznosa stipendije.

Korisnik stipendije okolnost iz stavka 3. ovoga članka dokazuje odgovarajućom potvrdom Zavoda.

Korisnik stipendije koji nije završio svoje školovanje dužan je tijekom razdoblja od godine dana od dana prestanka primanja stipendije obavještavati Upravni odjel o tijeku školovanja i zaposlenju te se odazvati na poziv Upravnog odjela za dostavom ovih informacija.

**3. Kategorija socio-ekonomskog statusa**

**Članak 26.**

Smatra se da je učenik/student slabijeg socio-ekonomskog statusa, u smislu ovoga Pravilnika, ako je:

* kućanstvo učenika/studenta korisnik zajamčene minimalne naknade sukladno zakonu kojim se uređuje socijalna skrb ili
* učeniku/studentu priznato pravo na socijalnu uslugu smještaja na temelju zakona kojim se uređuje socijalna skrb ili
* kućanstvo učenika/studenta korisnik prava iz socijalnog programa Grada po osnovu uvjeta prihoda, sukladno odluci Gradskog vijeća Grada kojom se uređuje socijalna skrb.

**Članak 27.**

Pravo sudjelovanja na natječaju za dodjelu stipendije po kriteriju slabijeg socio-ekonomskogstatusa imaju učenici/studenti koji ispunjavaju sljedeće uvjete:

a) Učenici:

* državljani su Republike Hrvatske,
* imaju prijavljeno prebivalište na području grada Rijeke, ili boravište na području grada Rijeke ukoliko se radi o udomljenoj osobi sukladno odredbama zakona koji uređuje udomiteljstvo i to neprekidno najmanje 3 mjeseca do dana objave natječaja,
* redoviti su učenici prvog, drugog, trećeg ili višeg razreda srednje škole,
* postigli su opći uspjeh u prethodnom razredu sa srednjom ocjenom od najmanje 3,5.

b) Studenti:

* državljani su Republike Hrvatske,
* imaju prijavljeno prebivalište na području grada Rijeke, ili boravište na području grada Rijeke ukoliko se radi o udomljenoj osobi sukladno odredbama zakona koji uređuje udomiteljstvo i to neprekidno najmanje 3 mjeseca do dana objave natječaja,
* redoviti su studenti sveučilišnih ili stručnih prijediplomskih i diplomskih studija, sveučilišnih integriranih studija i specijalističkih diplomskih stručnih studija,
* nisu upisali mirovanje studentskih obveza u akademskoj godini za koju se stipendija dodjeljuje,
* nisu u radnom odnosu niti obavljaju samostalnu djelatnost obrta ili drugog slobodnog zanimanja,
* nisu stariji od 30 godina,
* postigli su opći uspjeh od najmanje 3,5 u prethodnom razredu srednje škole, odnosno najmanje srednju ocjenu 3,0 i najmanje 50 ECTS bodova u prethodnoj godini studija.

**Članak 28.**

Pristupnik koji je udovoljio uvjetima za pristup natječaju iz članka 27. ovoga Pravilnika boduje se prema:

1. Osnovnim kriterijima socijalnog statusa i
2. Dodatnim kriterijima socijalnog statusa.

**Članak 29.**

Po osnovnim kriterijima socijalnog statusa pristupnik ostvaruje bodove kako slijedi:

|  |  |
| --- | --- |
| **Osnovni kriteriji socijalnog statusa** | **Broj bodova** |
| Kućanstvo pristupnika je korisnik zajamčene minimalne naknade sukladno zakonu kojim se uređuje socijalna skrb | 60 |
| Pristupniku je priznato pravo na socijalnu uslugu smještaja na temelju zakona kojim se uređuje socijalna skrb | 50 |
| Kućanstvo pristupnika korisnik je prava iz socijalnog programa Grada po osnovu uvjeta prihoda, sukladno odluci Gradskog vijeća Grada kojom se uređuje socijalna skrb | 40 |

Bodove temeljem osnovnih kriterija socijalnog statusa pristupnik može ostvariti samo po jednoj osnovi.

**Članak 30.**

Po dodatnim kriterijima socijalnog statusa pristupnik ostvaruje bodove kako slijedi:

|  |  |
| --- | --- |
| **Dodatni kriteriji socijalnog statusa** | **Broj bodova** |
| Pristupnik nema oba roditelja (roditelji su umrli, nepoznati ili lišeni roditeljskog prava) ili se nalazi u udomiteljskoj obitelji | 30 |
| Pristupnik nema jednog roditelja (roditelj je umro, nepoznat ili je lišen roditeljskog prava) | 20 |
| Pristupnik ostvaruje pravo na inkluzivni dodatak | 20 |
| Pristupnik ostvaruje pravo na doplatak za pomoć i njegu | 20 |
| Pristupnik živi u jednoroditeljskoj obitelji | 10 |
| Pristupnik je roditelj | 10 |
| Pristupnik je dijete smrtno stradalog, zatočenog ili nestalog hrvatskog branitelja iz Domovinskog rata, dijete hrvatskog ratnog vojnog invalida iz Domovinskog rata (sve skupine oštećenja organizma sukladno zakonu), dijete civilnog invalida iz Domovinskog rata, dijete poginulog, umrlog ili nestalog ratnog i civilnog invalida rata, pod okolnostima iz Zakona o zaštiti vojnih i civilnih invalida rata | 10 |
| Pristupnik ostvaruje pravo na dječji doplatak | 10 |

Bodove temeljem dodatnih kriterija socijalnog statusa pristupnik može ostvariti po više osnova.

**Članak 31.**

Pravo nastavka primanja stipendije u okviru istog stupnja obrazovanja (srednjoškolskog/visokoškolskog obrazovanja) bez ponavljanja natječajnog postupka, korisnik stipendije ostvaruje ispunjavanjem sljedećih uvjeta:

* nastavljanjem korištenja prava iz socijalne skrbi iz članka 26. ovog Pravilnika,
* učenik, uspješnim završetkom razreda i prijelazom u viši razred, s najmanje ostvarenim prosjekom ocjena 3,5,
* student, uspješnim završetkom studijske godine i prijelazom u višu studijsku godinu, odnosno upisom na višu razinu sveučilišnog ili stručnog studija s najmanje ostvarenim prosjekom ocjena od 3,0 i najmanje 50 ECTS bodova u prethodnoj godini studija,
* zadržavanjem prebivališta na području grada Rijeke ili boravišta na području grada Rijeke ukoliko se radi o udomljenoj osobi sukladno odredbama zakona koji uređuje udomiteljstvo.

Pravo nastavka primanja stipendije iz stavka 1. ovoga članka korisnik stipendije dokazuje na početku svake školske/akademske godine.

**Članak 32.**

Učenik koji u školskoj godini ostvari prosjek ocjena manji od 3,5 odnosno student koji u akademskoj godini ostvari prosjek ocjena manji od 3,0 ili manje od 50 ECTS bodova odnosno ne završi uspješno razred/studijsku godinu ili cjelokupni sveučilišni ili stručni studij ili prekine obrazovanje, gubi pravo na nastavak primanja stipendije, bez obveze povrata primljenih iznosa stipendije.

**III. POSTUPAK ZA DODJELU STIPENDIJA**

**Članak 33.**

Natječaj za tekuću školsku/akademsku godinu Upravni odjel objavljuje najkasnije do kraja kalendarske godine, na temelju odluke Gradonačelnika.

Natječaj se objavljuje na oglasnoj ploči Grada i na mrežnim stranicama Grada.

**Članak 34.**

Tekst natječaja obavezno sadrži:

* vrijeme trajanja natječaja,
* školsku/akademsku godinu za koju se dodjeljuje stipendija,
* način podnošenja prijave,
* naziv tijela kojemu se podnose prijave,
* uvjete za sudjelovanje na natječaju,
* popis dokumentacije koju pristupnik treba priložiti,
* rok u kojem će biti objavljeni rezultati natječaja,
* način objave rezultata natječaja,
* mjesečni iznos stipendije,
* broj stipendija po kategorijama (učeničkih i studentskih) i
* prava i obveze korisnika stipendije.

Tekst natječaja može sadržavati druge uvjete i podatke sukladno odredbama ovoga Pravilnika.

**Članak 35.**

Zahtjev za dodjelu stipendije podnosi se na propisanom obrascu objavljenom na mrežnim stranicama Grada.

Pristupnik je dužan obrazac iz stavka 1. ovoga članka nakon ispunjavanja ispisati, vlastoručno potpisati i s potrebnom dokumentacijom dostaviti Upravnom odjelu putem pisarnice Grada ili poštanskom pošiljkom.

Prijava se smatra valjanom ako je podnesena na propisanom obrascu s potpunom dokumentacijom i u propisanom roku. Podnošenje dokumentacije nakon isteka roka za prijavu neće se uvažiti.

Zaprimljena dokumentacija ne vraća se pristupnicima.

**Članak 36.**

Provedbu postupka natječaja, bodovanje i rangiranje pristupnika te druge poslove u svezi dodjele stipendija obavljaju povjerenstva za stipendiranje (u daljnjem tekstu: Povjerenstva) i to:

* Povjerenstvo za stipendiranje učenika/studenata iz kategorije izvrsnosti,
* Povjerenstvo za stipendiranje studenata iz kategorije deficitarnosti zanimanja i
* Povjerenstvo za stipendiranje učenika/studenata iz kategorije socio-ekonomskog statusa.

Povjerenstva imenuje Gradonačelnik, na prijedlog Upravnog odjela.

Povjerenstva imaju pet članova koji među sobom biraju predsjednika i zamjenika predsjednika.

Sjednicu Povjerenstva saziva i vodi predsjednik Povjerenstva, a u njegovoj odsutnosti zamjenik predsjednika.

O radu Povjerenstva vodi se zapisnik.

**Članak 37.**

Nakon isteka roka za podnošenje prijava, Povjerenstva pristupaju razmatranju pristiglih prijava i priložene dokumentacije te provode bodovanje i rangiranje pristupnika za svoju kategoriju stipendija.

Povjerenstva će odbaciti nepotpunu, nepravovremenu prijavu i prijavu podnositelja koji ne ispunjava uvjete iz članaka 7., 18. ili 27. ovoga Pravilnika, o čemu će se podnositelju prijave dostaviti obavijest elektroničkom poštom.

Protiv obavijesti iz stavka 2. ovoga članka podnositelj prijave nema pravo podnošenja pravnog lijeka.

**Članak 38.**

Povjerenstva zbrajaju utvrđene bodove te se na temelju ukupnog broja bodova utvrđuje redoslijed na rang-listi za svaku pojedinu kategoriju stipendija.

Ako dva ili više pristupnika ostvare jednak broj bodova, prednost pri utvrđivanju redoslijeda na rang-listi ima pristupnik koji je ostvario bolji školski odnosno akademski uspjeh.

Ako se prednost ne može utvrditi na temelju stavka 2. ovoga članka, više mjesto na rang-listi ostvaruje pristupnik u višem razredu srednje škole odnosno pristupnik na višoj godini studija.

**Članak 39.**

Po završetku bodovanja, Povjerenstva odvojeno za svaku kategoriju stipendija sastavljaju prijedlog rang-liste, posebno za učenike i posebno za studente.

Prijedlog rang-liste objavljuje se na oglasnoj ploči i mrežnim stranicama Grada u roku od 30 dana od dana isteka roka za podnošenje prijava na natječaj.

Prijedlog rang-liste sadrži:

* naznaku kategorije stipendije,
* redni broj redoslijeda pristupnika,
* inicijale pristupnika,
* naziv srednjoškolske odnosno visokoškolske ustanove koju pohađa pristupnik,
* ukupan broj bodova za svakog pristupnika,
* mjesto i datum utvrđivanja rang-liste i
* rok i način podnošenja prigovora.

**Članak 40.**

Pristupnik ima pravo podnijeti pisani prigovor na utvrđeni redoslijed i bodovanje u prijedlogu rang-liste u roku od osam dana od dana njezinog objavljivanja.

Prigovor se podnosi Povjerenstvima putem Upravnog odjela, preporučenom poštanskom pošiljkom ili se predaje u pisarnici Grada.

Odluku o prigovoru donosi Gradonačelnik na temelju prijedloga Povjerenstva te se ona u pisanom obliku s obrazloženjem dostavlja pristupniku u roku od 30 dana od dana isteka roka za podnošenje prigovora.

Odluka Gradonačelnika po prigovoru je konačna.

**Članak 41.**

Pristupnik koji želi povući svoju prijavu na natječaj, može to učiniti najkasnije do isteka roka za prigovor iz članka 40. stavka 1. ovoga Pravilnika.

Ukoliko pristupnik ostvari bodove na više rang-listi, dužan je do isteka roka za podnošenje prigovora putem Upravnog odjela obavijestiti Povjerenstva koju prijavu na natječaj želi povući.

Obavijest iz stavka 2. ovoga članka dostavlja se onom povjerenstvu za stipendiranje od koje kategorije stipendije pristupnik odustaje.

Ukoliko pristupnik ne dostavi obavijest iz stavka 2. ovoga članka, Povjerenstva će utvrditi da se pristupnik nalazi na konačnoj rang-listi za dodjelu stipendije na kojoj je ostvario više mjesto.

**Članak 42.**

Na prijedlog Upravnog odjela Gradonačelnik može donijeti odluku o preraspodjeli broja stipendija utvrđenih sukladno članku 2. stavku 2. ovoga Pravilnika, ukoliko se utvrdi da će određeni broj stipendija ostati nedodijeljen.

**Članak 43.**

Konačnu rang-listu za svaku kategoriju stipendije utvrđuje Gradonačelnik na prijedlog Povjerenstva.

Konačna rang-lista sadrži:

* naznaku kategorije stipendije,
* redni broj redoslijeda pristupnika,
* inicijale pristupnika,
* naziv srednjoškolske odnosno visokoškolske ustanove koju pohađa pristupnik,
* ukupan broj bodova za svakog pristupnika i
* mjesto i datum utvrđivanja rang-liste.

Konačna rang-lista objavljuje se na oglasnoj ploči i na mrežnim stranicama Grada.

**Članak 44.**

Odluku o dodjeli stipendija donosi Gradonačelnik.

Na temelju odluke iz stavka 1. ovoga članka, s korisnikom stipendije se sklapa ugovor o stipendiranju (u daljnjem tekstu: ugovor) za cijelo razdoblje srednjoškolskog odnosno visokoškolskog obrazovanja, pod uvjetom da tijekom tog razdoblja korisnik stipendije ispunjava sve uvjete propisane ovim Pravilnikom.

Ukoliko je korisnik stipendije maloljetan, ugovor u njegovo ime sklapa osoba koja ga zastupa sukladno zakonu kojim se uređuju obiteljski odnosi.

**Članak 45.**

Upravni odjel vodi očevidnik korisnika stipendija.

**IV. PRESTANAK STIPENDIRANJA I MIROVANJE RAZDOBLJA STIPENDIRANJA**

**Članak 46.**

Sklapanjem ugovora, učenik se obvezuje da će uspješno završiti svoje srednjoškolsko obrazovanje sukladno zakonu koji uređuje srednjoškolsko obrazovanje, a student se obvezuje da će uspješno završiti cjelokupni sveučilišni ili stručni studij u roku od godine dana nakon završetka studijske godine u kojoj je pohađao posljednji redoviti semestar.

Pravo na primanje stipendije učeniku prestaje na kraju školske godine u kojoj je završio srednjoškolsko obrazovanje, a studentu na kraju akademske godine u kojoj je pohađao posljednji redoviti semestar.

Korisnik stipendije je dužan odmah po završetku obrazovanja Upravnom odjelu dostaviti potvrdu o završetku srednjoškolskog/visokoškolskog obrazovanja te odjaviti stipendiju.

**Članak 47.**

U slučaju nastupa određenih okolnosti (duža i teža bolest, nesretni slučaj, prirodna nepogoda i slično) zbog kojih korisnik stipendije ne može ispunjavati ugovorne obveze, korisnik stipendije je dužan u roku od 30 dana od dana nastupa tih okolnosti podnijeti pisanu zamolbu Povjerenstvu radi daljnjeg reguliranja statusa korisnika stipendije.

Zamolba se podnosi putem Upravnog odjela. Uz zamolbu, korisnik stipendije dužan je priložiti odgovarajuću dokumentaciju kojom dokazuje nastup okolnosti iz stavka 1. ovoga članka.

Na prijedlog Povjerenstva, Gradonačelnik može donijeti odluku o mirovanju isplate stipendije za jednu školsku/akademsku godinu ili odluku o prestanku statusa korisnika stipendije i oslobađanju od obveze povrata stipendije.

**Članak 48.**

Učenik ili student ne može u vrijeme sklapanja ugovora niti za vrijeme njegova trajanja primati niti jednu drugu stipendiju koja se financira iz javnih izvora.

U slučaju da je učenik ili student korisnik druge stipendije koja se financira iz javnih izvora, dužan je najkasnije u roku od 15 dana od dana potpisivanja ugovora o stipendiji obavijestiti Upravni odjel o odustajanju od stipendije Grada.

Ako se utvrdi da je korisnik stipendije Grada istovremeno i korisnik druge stipendije koja se financira iz javnih izvora, ugovor će se raskinuti te je korisnik stipendije dužan vratiti cjelokupni iznos primljene stipendije u odnosnoj školskoj/akademskoj godini.

Iznimno od stavka 1. ovoga članka, student koji studira na visokom učilištu u inozemstvu na istoj razini studija može primati drugu stipendiju za razdoblje obavljanja stručne prakse i/ili sudjelovanja u programu mobilnosti i međunarodne razmjene studenata.

**Članak 49.**

Korisniku stipendije prestaje pravo na primanje stipendije te je dužan vratiti cjelokupni iznos primljene stipendije u slučaju kada je:

* dao lažne ili netočne podatke ili dokumentaciju tijekom postupka za dodjelu stipendije, sklapanja ugovora ili utvrđivanja prava na nastavak primanja stipendije ili
* pravomoćno osuđen za počinjenje kaznenog djela.

**V. PRIJELAZNE I ZAVRŠNE ODREDBE**

**Članak 50.**

Danom stupanja na snagu ovog Pravilnika prestaje važiti Odluka o stipendiranju darovitih učenika srednjih škola i studenata („Službene novine Grada Rijeke” broj 10/16 i 14/23), Odluka o stipendiranju studenata koji se obrazuju za deficitarna zanimanja za potrebe ustanova na području grada Rijeke („Službene novine Grada Rijeke” broj 10/16, 9/18 i 14/23) i Odluka o stipendiranju učenika srednjih škola i studenata prema socijalnim kriterijima („Službene novine Grada Rijeke“ broj 14/23).

**Članak 51.**

Ugovori o stipendiranju sklopljeni do dana stupanja na snagu ovog Pravilnika, važe do isteka razdoblja na koje su sklopljeni odnosno do prestanka ugovora o stipendiranju.

**Članak 52.**

Ovaj Pravilnik stupa na snagu osmoga dana od dana objave u „Službenim novinama Grada Rijeke“.